Όσβαλντ Σπένγκλερ

Ο  Όσβαλντ Σπένγκλερ (Oswald Spengler, Blankenburg am Harz, 29 Μαΐου 1880 - Μόναχο, 8 Μαΐου 1936) ήταν Γερμανός ιστορικός και φιλόσοφος, ο οποίος σπούδασε φυσικές επιστήμες, μαθηματικά, ιστορία, φιλολογία και φιλοσοφία στα πανεπιστήμια του Μονάχου, του Βερολίνου και της Χάλλε. 

Μετά την αναγόρευσή του σε διδάκτορα της φιλοσοφίας το 1904 ύστερα από την εκπόνηση σχετικής διατριβής με θέμα τη διδασκαλία του Ηρακλείτου, ακολούθησε τη σταδιοδρομία του καθηγητή μέσης εκπαίδευσης, την οποία όμως εγκατέλειψε το 1911 αναλαμβάνοντας πλέον να διδάσκει ιδιωτικά μαθήματα στο Μόναχο. Τότε άρχισε να συγγράφει το βιβλίο του Der Untergang des Abendlandes. Umrisse einer Morphologie der Weltgeschichte (= Η παρακμή της Δύσης), το οποίο εξέδωσε το 1918, όταν η χώρα του, η Γερμανία, εξερχόταν ηττημένη από τον τον Α΄ Παγκόσμιο Πόλεμο. Το έργο αυτό με τη χρησμοειδή γραφή, χάρη στο οποίο ο Όσβαλντ Σπένγκλερ έγινε γνωστός, αποπνέει έντονη την ατμόσφαιρα της απαισιοδοξίας. Όπως αποφαίνεται ο συγγραφέας, κανένας από τους πολιτισμούς της ιστορίας —τους οποίους αριθμεί σε οκτώ— δεν είναι αιώνιος, αλλά καθένας έχει ζωή διάρκειας περίπου χιλίων ετών. Προδικάζει τον αφανισμό του δυτικού πολιτισμού, επισημαίνοντας ως σημάδια κατάρρευσής του την επικρατούσα δύναμη του χρήματος, την κυριαρχία των μέσων μαζικής ενημέρωσης και την έλλειψη πρωτότυπων διανοουμένων και δημιουργών σε όλους τους τομείς του πολιτισμού και της παιδείας. 

Υπήρξε εθνικιστής και ήταν ένας από τους συμμετέχοντες στη Συντηρητική επανάσταση, παρόλο που προς το τέλος της ζωής του επέκρινε τον αντισημιτισμό και το Εθνικοσοσιαλιστικό κόμμα.

 Παραπομπές 

 Βιβλιογραφία 
Λεμπέσης, Ευάγγελος, «Η παρακμή της Δύσεως (Εισαγωγή εις την φιλοσοφίαν του Σπέγγλερ)». Εποπτεία 80 (1983), 523-541.

 Εξωτερικοί σύνδεσμοι 
«Το Προσωπο: Όσβαλντ Σπένγκλερ», αφιέρωμα στον ιστότοπο της εφημερίδας «Η Καθημερινή», 14 Ιουνίου 2010.

Κατηγορία:Γερμανοί ιστορικοί
Κατηγορία:Γερμανοί φιλόσοφοι
Κατηγορία:Φιλόσοφοι του 20ού αιώνα
Κατηγορία:Ρατσισμός στη Γερμανία
Κατηγορία:Γερμανοί εθνικιστές
Κατηγορία:Φιλόσοφοι της ιστορίας